Etiket: Musiek in die Bybel
Musiek in die Bybel (5)
Februarie 28, 2016 Februarie 28, 2016 ~ Toortsie	~ 2 Kommentaar
Ek kan nie 'n reeks oor musiek in die Bybel maak en nie aan Openbaring tyd afstaan nie. Ek is net MAL oor Openbaring en die beelde wat in elke stukkie geskets word. Dis amper soos wetenskapsfiksie.
In Openbaring word 'n reeks visioene beskryf wat die apostel, Johannes, gehad het toe hy in ballingskap op die eiland Patmos was. Alhoewel die boek die nie goeie nuus voorspel vir die ongelowiges nie, weerklink die Goeie Nuus vir hulle wat glo, die eer wat aan God gebring word, die oorwinning van die Lam, keer op keer in hierdie boek. Sjoe! Wat 'n boek! 'n Boek van blydskap vir hulle wat in Hom glo!
Openbaring 5 word gewy aan die Lam wat waardig genoeg is om die Boek van die Lewe oop te maak en sy seëls te breek. Almal sak op hulle knieë in aanbidding. Toe begin die leiers van die kerk en die vier wesens 'n lied sing tot eer van die Lam. Die volgende oomblik was daar 'n massakoor van derduisende engele wat rondom die groepie leiers en die vier lewende wesens gestaan het en hard gesing het, en net daarna het die héle skepping begin saamsing, selfs alles in die SEE het begin saamsing! WOW! (Ek het hoendervleis gekry toe die hele Grootte Kerk vol mense sing, saam met die kore en die orrel in volle klank en die simfonie orkes én die doedelsakorkes. Hoe fantasties sou hierdie klink!) (Openbaring 5: 8-14)
Vanaf Openbaring 8 kry 6 engele kans om elkeen op 'n trompet te blaas. Elke trompet se geblaas het iets VERSKRIKLIKS laat gebeur: Hael, vuur, bloed, 'n ster wat val, die son en maan se lig word verminder, 'n arend wat verdoemenis uitskreeu. In Openbaring 11:15 blaas die sewende trompet. Daar word aangekondig dat Ons Here, ons Messias nou oor die wêreld regeer! Daar is neergeval en God is aanbid.
Intussen gebeur daar nóg verskriklike dinge, tot ons by Openbaring 14 kom, waar Jesus op die heilige berg staan. 'n Stem het uit die hemel gepraat, dit het geklink soos donderweer, maar ook soos pragtige musiek. Weereens sing hierdie mense wat om God staan'n lied tot eer van God, 'n lied wat niemand nog gehoor het nie.
In Openbaring 15 word die mense beskryf wat die stryd end-uit volgehou het teen die dier. Hulle het musiekinstrumente in hulle hande gehad en Moses se lied gesing.
Vanaf hoofstuk 16 volg die beskrywing van nóg oordele, en dan kom hoofstuk 19. Daar's vreugde in die hemel, want God verlos. Lofliedere tot eer van God klink op. Groot vreugde in die hemel vir almal wat Hom aanbid. Halleluja! Wonderlik! Aan God die eer!
Bron: Die Boodskap
Liewe leser, waar staan jy? Maak betyds seker. Moenie hierdie wonderlike kans misloop nie.
Februarie 22, 2016 Februarie 20, 2016 ~ Toortsie	~ 4 Kommentaar
Musiek in die Bybel (3)
Februarie 11, 2016 Februarie 11, 2016 ~ Toortsie	~ 11 Kommentaar
Ek is besig met 'n kort reeksie oor musiek in die Bybel en as jy die voriges wil lees, kan jy hier kliek.
Dit lyk vir my of slaginstrumente redelik algemeen gebruik is. In 2 Sam 6:5 word ratels, tamboeryne en simbale genoem. In Eksodus 15:20 word dit ook beskryf dat die vroue agter Miriam aangeloop het terwyl sy tot eer van God vir hulle voorgesing het.
(Foto uit Ooggetuie reeks: Musiek)
Trompette was baie gebruik by die "beweging" van die Israeliete. (Num 10:2). Die priesters moes op trompette blaas wanneer hulle moes verder trek in die woestyn, wanneer hulle moes gaan oorlog maak en selfs wanneer feeste moes begin. Die trompetgeskal het elke keer die begin van 'n belangrike gebeurtenis aangekondig. Dit was ook die aanduiding dat God sy volk sal lei en by hulle sal wees. Ek sien dat dié in Numeri van geslae silwer gemaak moes wees.
Wanneer Jesus terugkeer, sal die "laaste trompet" geblaas word (1 Kor 15:52). Mag ons tog nie onkant gevang word nie!
Hierdie webblad dui 'n hele aantal Bybelverse aan waar die trompette gebruik is. Ek leen ook sy foto van 'n antieke trompet.
Musiek is beslis in eredienste gebruik en dit was baie georgansieerd. Die hele 1 Kronieke 25 word gewy aan die organisasie van die musiek, die name van die persone wat verantwoordelik was daarvoor word duidelik uitgestippel. Die getal opgeleides om die sang en musiek te reël was 288! 🙂 Daar was natuurlik leerlinge ook.
Musiek is altyd by groot geleenthede (ook klein geleenthede) gebruik, wanneer hulle iets wou vier, aan God lof wou bring. Musiek was en is steeds vandag 'n manier van uiting gee aan jou emosies.
Die Bybel is natuurlik vol van liedere. Ek weet nie hoe die melodie sou geklink het in daardie tyd nie, natuurlik baie anders as wat ons vandag sing.
Tydens heilige optogte is daar musiek gemaak, soos met die terugbring van die ark na Jerusalem (2 Sam 6).
Toe die tempel klaar gebou was, was dit 'n groot geleentheid toe die ark in die tempel gesit is. Die musikante was op hulle pos. 'Presies gelyk, soos een man, het die trompetblasers en die sangers die lof en dank aan die Here laat weerklink. Die klank van trompette, simbale, allerhande instrumente en die loflied ter ere van die Here het opgeklink: "Want Hy is goed, aan sy liefde is daar geen einde nie."' Op daardie oomblik het die magtige teenwoordigheid van die Here die tempel van God gevul. (2 Kron 5 vanaf vers 13)